Το Τμήμα Μουσικών Σπουδών του Αριστοτελείου Πανεπιστημίου Θεσσαλονίκης, σε συνεργασία με τη Σχολή Βυζαντινής Μουσικής «Ιωσήφ ο Υμνογράφος» της Ι.Μ. Νεαπόλεως & Σταυρουπόλεως ετοιμάζουν για σας μια εκδήλωση με τίτλο «***Κωνσταντινούπολη από τη γέννηση ως την Άλωση:Ένα μουσικο-ιστορικό χρονικό»***

που θα λάβει χώρα, πρώτα ο Θεός, την Πέμπτη, 29 Μαΐου, ώρα 19:30, στο Δημοτικό Θέατρο Νεαπόλεως (πρώην Δημαρχείο, περιοχή Στρεμπενιώτη), Θεσσαλονίκη.

Η εκδήλωση, που συνδυάζει τη μουσικολογική έρευνα με τη μουσικοεκπαιδευτική και καλλιτεχνική πράξη, σκιαγραφεί στο πρώτο μέρος της την ιστορία της Ανατολικής Ρωμαϊκής Αυτοκρατορίας από την ίδρυση της Κωνσταντινούπολης (324) ως την Άλωσή της (29 Μαΐου 1453), με αναφορά σε κορυφαία πρόσωπα, σε καθοριστικής σημασίας γεγονότα και σε μουσικοποιητικά έργα που αποτελούν σταθμό στην ιστορία του βυζαντινού μουσικού πολιτισμού (π.χ. κομμάτια Αγ. Ιουστινιανού Α΄, Αγ. Ρωμανού του Μελωδού, αποσπάσματα Ακαθίστου, Κωνσταντίνου Ζ΄ Πορφυρογέννητου, Θεοδώρου Β΄ Λάσκαρη κ.ά.). Το Α΄ μέρος της εκδήλωσης συνεχίζει με τραγούδια της εξωτερικής μουσικής που απηχούν το ιστορικό γεγονός της Άλωσης ή/ και που τεκμηριώνουν την μετεξέλιξη της βυζαντινής μουσικής κληρονομιάς μέχρι της μέρες μας. Στο πρώτο μέρος συμμετέχουν τα εξής σχήματα: η «Ομάδα Παλαιογραφίας Βυζαντινής Μουσικής» και ο «Βυζαντινός Χορός» του Τμήματος Μουσικών Σπουδών Αριστοτελείου Πανεπιστημίου Θεσσαλονίκης, με υπεύθυνη τη Μαρία Αλεξάνδρου, επίκουρη καθηγήτρια του Τ.Μ.Σ. του Α.Π.Θ., η Σχολή Βυζαντινής Μουσικής της Ι.Μ. Νεαπόλεως & Σταυρουπόλεως «Ιωσήφ ο Υμνογράφος», με διευθυντή το Δήμο Παπατζαλάκη, υποψήφιο διδάκτορα του Τ.Μ.Σ. του Α.Π.Θ., ο Αρχιμανδρίτης Νεκτάριος Πάρης, επίκουρος καθηγητής του Τμήματος Μουσικής Επιστήμης και Τέχνης του Πανεπιστημίου Μακεδονίας, Θεσσαλονίκη, και ο π. Λάζαρος Καρανδρέας, καθηγητής της Σχολής Βυζαντινής Μουσικής «Ιωσήφ ο Υμνογράφος» της Ι.Μ. Νεαπόλεως & Σταυρουπόλεως, καθώς και το μουσικό σχήμα «Σεβδαλίμ Αμάν».

Το δεύτερο μέρος της εκδήλωσης περιέχει δρώμενο με ελληνικά δημοτικά τραγούδια που αναφέρονται στην Άλωση, στη ξενιτιά, στο καλοκαίρι και στην αγάπη, συλλεγμένα από της περιοχές της Χαλκιδικής, Θράκης και Ανατολικής Ρωμυλίας, σε εκτέλεση του περίφημου σχήματος «Μουσικό Πολύτροπο», υπό την εποπτεία, διδασκαλία και καλλιτεχνική επιμέλεια του κ. Ιωάννη Καϊμάκη, αναπληρωτή καθηγητή του Τ.Μ.Σ. του Α.Π.Θ.

Η συμμετοχή σας - χαρά μας. Είστε όλοι καλεσμένοι!

Μαρία Αλεξάνδρου